Šis raksts ir par mūziķi. Par citām jēdziena **Hermanis** nozīmēm skatīt nozīmju atdalīšanas lapu.

**Aivars Hermanis** (dzimis 1955. gada 7. martā) ir latviešu mūziķis (ģitārists), komponists, aranžētājs, producents, kā arī koncertu organizētājs.

Dzīvesgājums
------------

Dzimis Liepājā. 1975. gadā beidzis Liepājas Em. Melngaiļa mūzikas skolu klasiskās ģitāras, tautas instrumentu orķestra diriģenta un mūzikas pedagoga specialitātē. 
Mūziķa karjeru sācis, spēlējot restorānos, klubos un jauniešu rokgrupās Liepājā. 1976. gadā pārcelies uz dzīvi Rīgā.

Bijis ģitārists daudzos kolektīvos: spēlējis grupās "Līvi", "Suvenīrs", "Tip-Top", "Modo", "Opus", "Remix", Raimonda Paula ansamblī, Latvijas Valsts Televīzijas un Radio orķestrī, Gunāra Rozenberga bigbendā, "Stabu ielas džess" orķestrī, Laimas Vaikules grupā.
Sadarbojies ar Latvijas Valsts Simfonisko orķestri, Krievijas valsts Televīzijas un Radio Vieglās mūzikas orķestri, Liepājas Simfonisko orķestri.

Dažādu grupu sastāvos koncertējis Krievijas, Ukrainas, Baltkrievijas, Lietuvas, Igaunijas, Gruzijas, Armēnijas, Kazahijas, Uzbekijas, Kirgīzijas, Tadžikijas, Skandināvijas valstu, ASV, Kanādas, Izraēlas, Vācijas, Polijas, Indijas, Nepālas lielāko pilsētu koncertzālēs (*Carnegie Hall*, *Madison Square Garden*, "Rossija", Kremļa kongresu pils, "Ukraina" u.c.)

Kā mūziķis izpildītājs piedalījies aptuveni 50 LP, CD albumu ierakstos.
Kā studijas mūziķis piedalījies vairāk kā 1000 skaņdarbu ierakstos. Gadu strādājis starptautiska skaņu ierakstu projekta ietvaros ASV.
Komponējis un aranžējis mūziku kino filmām un televīzijas pārraidēm. Vairāk kā 100 dziesmu un instrumentālu skaņdarbu autors.

Producējis ap 50 LP/CD/DVD programmu.
Producējis skaņu ierakstus daudziem Latvijā un Krievijā pazīstamiem mūzikas izpildītājiem — Igo, Ieva Akurātere, Laima Vaikule u.c. Piedalījies TV pārraižu un video klipu producēšanā.

Sarīkojis vairāk kā 300 pasaulē pazīstamu mākslinieku koncertus Latvijā un tuvējās kaimiņvalstīs (*Dave Brubeck*, *Joe Zawinul*, *Chick Corea*, *ZZ Top*, *Slade*, *Bjork*, *East 17*, *Whitesnake* u.c.).
Vadījis mūzikas festivālu producēšanu un sarīkošanu (*Rock Summer Riga 96*, Liepājas dzintars, Vendene, Roks par Eiropu u.c.) Vairāku komercsabiedrību un sabiedrisko organizāciju līdzdibinātājs.

Joprojām muzicē dažādos mūzikas projektos.

No 2004. gada līdz 2020. gadam strādājis hallē "Arēna Rīga" par konsultantu un pasākumu menedžeri. 

Aktīvi piedalījies intelektuālā īpašuma aizsardzības likumu izstrādē.

Lasa lekcijas mūzikas menedžmentā augstskolās. Sarakstījis e-grāmatu "Ievads mūzikas menedžmentā" .

Diskogrāfija
------------

### Solo albumi

* "Mans laiks..." (CD 2001) Nominēts Latvija Mūzikas ierakstu Gada balvai.
* "Liepājas iela" (CD 2015) Saņemta Latvija Mūzikas ierakstu Gada balva "Zelta Mikrofons".
* "Bague duo" (CD 2017) sadarbībā ar Ēriku Upenieku. Nominēts Latvijas Mūzikas ierakstu Gada balvai "Zelta Mikrofons".

### Mūzikas autors

* "Klusums starp mums" (LP 1990 / CD 2003 un 2015), Dzied Ieva Akuratere un Igo
* "Plīvošana ar pilsētu" (CD 1997) Ievas Akurateres solo albums ar Aivara Hermaņa dziesmām
* "Liepājas iela" (CD 2015), Aivara Hermaņa solo albums (ģitāra)
* "*Bague duo*" (CD 2017, 7 skaņdarbi), Aivars Hermanis un Ēriks Upenieks (ģitāras)
* "Vēlēšanās" (CD 2018) Ievas Akurateres solo albums ar Aivara Hermaņa dziesmām. Nominēts Latvijas Mūzikas ierakstu Gada balvai "Zelta Mikrofons"
* "igo / hermanis / dziesmas" (CD 2020) Igo soloalbums. Saņemta Latvijas mūzikas ierakstu Gada balva "Zelta Mikrofons"
* "Ziemas Vakars" (CD 2023, 4 skaņdarbi) Aivars Hermaņa un Raimonda Macata instr. mūzikas albums
* "Ceļš" (CD 2024) Ievas Akurateres solo albums ar Aivara Hermaņa dziesmām

### Ar grupu "Remix"

* "Vēstule" (LP 1986)
* "Naktsmājas" (LP 1987)
* "Remix (LP 1988)
* "...pie Laika" (LP 1989)
* "Remix Gold" (CD 1995 un 2005)
* "Naktsmājas" & "Uz veselību" (CD 2005)
* ...pie Laika (CD 2020)

### DVD

* "Remix" videoklipu izlase (2002)
* "Remix instrumentālās mūzikas koncerts Dailes teātrī" (2008)
* "Remix koncerts Dzintaru koncertzālē" (2009)
* "Ieelpots" (2012, dalībnieks)

### Producents

* "Latviešu kora mūzikas izlase" (CD 1993)
* "Un sākas viss no gala" R.Paula instr. mūzikas izlase (CD 1994)
* "Pilsētā kurā piedzimst vējš" Im. Kalniņa dziesmu izlase (CD 1996 un 2011)
* "Piena Ceļš" R.Paula dziesmas dzied "Dzeguzīte (CD 1996)
* "Latviešu ērģeļmūzikas izlase" (CD 1997)
* "Suitu sievas" (CD 1997)
* "Im. Kalniņa 4.simfonija" (CD 1998)
* "Līdz gaišām asarām" M.Naumovas solo albums (CD 1999)
* "Mēs Liepājai 375 gadu jubilejā" (CD 2000)
* "Mans laiks ir mans" (CD 2004)
* "Pārdodu vēju un zirgu vēl klāt" V.Vētras solo albums (CD 2011)
* "Liepājas Iela" (CD 2015)
* "Bague duo" (CD 2017)
* "Vēlēšanās" (I.Akurateres solo CD 2018)
* "igo / hermanis / dziesmas" ( CD 2020)
* "Ziemas vakars" (CD 2023)
* "Ceļš" (CD 2024)

Atsauces
--------

1. ↑  «"Līvi"». *enciklopedija.lv* (angļu). Skatīts: 2022-12-08.
2. ↑  «Aivars Hermanis, grāmata "Ievads mūzikas menedžmentā"». Arhivēts no oriģināla, laiks: 2014. gada 12. februārī. Skatīts: 2014. gada 11. martā. Arhivēts 2014. gada 12. februārī, *Wayback Machine* vietnē.

Skatīt arī
----------

* *Facebook* profils